Ilie Năstase (77 de ani) a dat lovitura cu documentarul ”Nasty”, lansat recent în cinematografia din România.
Fostul mare jucător de tenis, care a fost primul număr 1 din istoria ATP, dar și primul jucător care a obținut un milion de dolari exclusiv din sportul-alb, a rămas în atenția presei internaționale, fiind și în prezent un personaj carismatic.
Povestea de viață a lui Ilie Năstase a fost una fermecătoare, plină de multe picanterii, motiv pentru care s-a și realizat filmul documentar.
”Nasty” s-a dovedit de la început un real succes, atât pe plan intern, cât mai ales internațional.
Documentarul a fost realizat cu ajutorul regizorilor Cristian Pascariu, Tudor Popescu și Tudor Giurgiu. Filmul se dovedește un real succes, iar asta este demonstrat prin faptul că o platformă online, Max, va difuza producția în 23 de țări, după cum a spus chiar Năstase.
”O călătorie incredibilă pentru mine, o călătorie minunată pe calea amintirilor. Până acum, reacția publicului a fost extraordinară. Mă bucur foarte mult că documentarul va fi difuzat pe Max în Europa și că mai mulți oameni au șansa de a-l viziona.
Nu este doar un film despre tenis, ci și un film despre o altă epocă a sportului, despre prietenie, despre munca grea și despre ce înseamnă să rămâi credincios ție însuți.
Este ceea ce am făcut întotdeauna. Am făcut-o în felul meu”, spune Ilie Năstase, potrivit gsp.ro.
”Nasty” este un film documentar despre viața și activitatea lui Ilie Năstase, care a fost regizat de celebrul Tudor Giurgiu. Producția, care în România rulează în cinematografe cu casa închisă, va participa și la Festivalul Internaţional de Film de la Cannes.
O astfel de producție, care se dovedește un real succes, va reprezenta și o lovitură financiară pentru Năstase. Un sfert de milion de euro va intra în contul lui Năstase, bani la care se vor adăuga și cei din drepturile de autor, susține orangesport.ro.
Documentarul prezintă și multe povești care nu erau cunoscute, una dintre acestea fiind legată de modul în care Ilie Năstase a ajuns primul client Nike din lume, într-o perioadă în care producătorul american era un nimeni pe plan mondial.
”El (n.r. – Phil Knight, fondatorul Nike) venea la turneele mai mici, nu-l lăsa să intre la Wimbledon, nu avea voie. Eram la turnee… la Salisbury (Meryland) și la Washington DC… atunci l-am cunoscut.
El venea cu o geantă și întreba fiecare jucător dacă vrea să joace cu tenișii lui, care nu erau cunoscuți. Unii deja aveau contracte cu alte firme, iar eu am fost singurul care a acceptat să joace cu tenișii lui”, a spus Năstase.
Năstase a mai spus că Knight nu a uitat acest lucru și că l-a pomenit în cartea sa. ”Omul a recunoscut că am fost primul atlet profesionist care a încălțat tenișii lui”, a mai spus fostul lider mondial.
Colaborarea cu Nike i-a adus lui Năstase și primii bani din afara tenisului.
”Știi cum a fost? Eu aveam un manager, dar managerul nu era acolo când a venit el (n.r. – Phil Knight, fondatorul Nike) și eu am semnat cu el pentru 5.000 de dolari.
Apoi a venit managerul și a cerut 10.000 de dolari. Și în carte spune: ‘Era să mă ruinez din cauza managerului lui Ilie. Ilie a fost un domn, mi-a luat doar 5.000, dar a venit ăla și mi-a luat 10.000. Totuși, i-am dat pentru că merită’. Asta a fost”, a mai spus Năstase.
Ilie Năstase nu va uita niciodată acea pereche de pantofi sport pe care i-a primit de la Nike.
”Mi-a făcut o pereche de pantofi cu numele Nasty, cu numele meu în spate. Am jucat un an cu ei, pentru că după aceea am trecut la Adidas”, a completat ”Nasty”.
Întrebat cum a fost trecerea de la Nike la Adidas, mai ales din punct de vedere financiar, acesta a replicat: ”Nu a însemnat nimic pentru că ei erau la început, nu erau cunoscuți”, a explicat Ilie Năstase.